ddrg/super_eurlex huggingface dataset:
Keywords

Summary



Keywords

1. Okolje – Odpadki – Direktiva 75/442, kot je bila spremenjena z Direktivo 91/156 – Pojem – Snov, ki se zavrže – Predložitev v postopke odstranjevanja ali predelave, ki so navedeni v prilogah II A in II B – Nezadostnost

(Direktiva Sveta 75/442, kot je bila spremenjena z Direktivo 91/156, člen 1(a), pododstavek 1, in prilogi II A in II B)

2. Okolje – Odpadki – Direktiva 75/442, kot je bila spremenjena z Direktivo 91/156 – Pojem – Možnost vključitve ponovno uporabljenih ostankov pri proizvodnji ali porabi

(Direktiva Sveta 75/442, kot je bila spremenjena z Direktivo 91/156, člen 1(a), pododstavek 1)

Summary

1. Definicije odpadka iz člena 1(a), pododstavek 1, Direktive 75/442, ki se nanaša na odpadke, kot je bila spremenjena z Direktivo 91/156 in Odločbo 96/350, ni mogoče razlagati tako, kot da se nanaša na snovi in predmete, namenjene za ali predložene v postopke odstranjevanja ali predelave, ki so navedeni v prilogah II A in II B k navedeni direktivi ali na enakovrednih seznamih, oziroma ima imetnik teh snovi in predmetov željo ali je zavezan, da jih nameni tem postopkom.

(Glej točko 40 in točko 1 izreka.)

2. Pojma odpadka v smislu člena 1(a), pododstavek 1, Direktive 75/442 o odpadkih, spremenjene z Direktivo 91/156 in Odločbo 96/350, ni mogoče razlagati tako, kot da izključuje vse ostanke pri proizvodnji ali porabi, ki so lahko ali so ponovno uporabljeni v proizvodnem krogu ali krogu porabe, brez predhodne obdelave in brez škodljivih vplivov za okolje, ali pa po predhodni obdelavi, vendar brez potrebnega postopka predelave v smislu Priloge II B k tej direktivi.

(Glej točko 53 in točko 2 izreka.)
Keywords

Summary



Keywords

1. Uradniki – Uslužbenci Evropske centralne banke – Narava zaposlitvenega razmerja – Pogodbena in ne na podlagi Kadrovskih predpisov

2. Uradniki – Uslužbenci Evropske centralne banke – Organizacija služb – Določitev ali ponovna določitev nalog, dodeljenih zaposlenim – Pristojnost uprave za odločanje po prostem preudarku – Omejitve – Interes službe – Spoštovanje nazivov in razredov

Summary

1. Zaposlitveno razmerje med ECB in njenimi uslužbenci je pogodbene in ne kadrovske narave. Vendar pa je pogodba sklenjena z organom Skupnosti, zadolženim za nalogo v splošnem interesu, pooblaščenim s poslovnikom določiti pravila za svoje zaposlene. Iz tega izhaja, da soglasje strank k taki pogodbi nujno omejujejo raznovrstne obveznosti, ki izhajajo iz teh posebnih nalog in so naložene tako vodstvenih organom ECB kot njenim zaposlenim.

(Glej točki 33 in 34.)

2. Institucije Skupnosti imajo široko pristojnost za odločanje po prostem preudarku pri organizaciji svojih služb, ustrezno nalogam, ki so jim dodeljene, in pri dodeljevanju nalog zaposlenim, ki so jim na voljo, pod pogojem, da to dodeljevanje poteka v interesu službe in ob spoštovanju enakovrednosti delovnih mest. Evropska centralna banka mora prav tako imeti široko pristojnost za odločanje po prostem preudarku pri organizaciji svojih služb, ustrezno nalogam, ki so ji dodeljene, in s tem pri določitvi ali ponovni določitvi nalog, dodeljenih njenim zaposlenim, če se ta pristojnost izvršuje v interesu službe in ob spoštovanju nazivov in razredov, ki jih vsak uslužbenec lahko pričakuje na podlagi Pogojev za zaposlitev.

(Glej točki 42 in 43.)
Keywords

Summary



Keywords

1. Pomoči, ki jih dajejo države – Načrti pomoči – Obvestilo Komisiji – Obseg obveznosti – Obvestilo mora obsegati način financiranja zaradi njegovega vpliva na dopustnost pomoči

(Pogodba ES, člen 93(3) (postal člen 88(3) ES))

2. Pomoči, ki jih dajejo države – Načrti pomoči – Dodelitev pomoči s kršitvijo prepovedi iz člena 93(3) Pogodbe (postal člen 88(3) ES) – Dolžnost nacionalnih sodišč, da varujejo pravice posameznikov – Pristojnost za razlago pojma pomoči

(Pogodba ES, člen 92(1) (po spremembi postal člen 87(1) ES) in člen 93(3) (postal člen 88(3) ES))

3. Pomoči, ki jih dajejo države – Pojem pomoči – Pravila javnopravne poklicne organizacije za financiranje oglaševalske akcije s posebnim prispevkom, naloženim v plačilo podjetjem iz tega sektorja in obvezno namenjenim financiranju navedene akcije – Izvzetje

(Pogodba ES, člen 92(1) (po spremembi postal člen 87(1) ES) in člen 93(3) (postal člen 88(3) ES))

Summary

1. Kadar je način financiranja neke pomoči, zlasti z obveznimi prispevki, sestavni del ukrepa pomoči, mora Komisija pri presoji tega nujno upoštevati navedeni način financiranja. V takem primeru mora obvestilo ukrepa pomoči iz člena 93(3) Pogodbe (po spremembi postal člen 88(3)) obsegati tudi način njegovega financiranja, da bi lahko Komisija o njem presodila na podlagi popolnih podatkov. Brez tega ni mogoče izključiti, da bi bil lahko kot združljiv razglašen ukrep pomoči, ki to ne bi mogel biti, če bi Komisija vedela za način njegovega financiranja.

(Glej točki 29 in 30.)

2. Nacionalna sodišča so pristojna za to, da pravice posameznikov varujejo pred morebitnimi kršitvami obveznosti držav članic iz člena 93(3) (postal člen 88(3) ES) Pogodbe s strani nacionalnih organov. Nacionalno sodišče mora morda za to, da bi ugotovilo, ali je bil državni ukrep uveden s kršitvijo te določbe, razložiti člen 92(1) Pogodbe (po spremembi postal člen 87(1) ES).

(Prim. točko 31)

3. Člena 92(1) (po spremembi postal člen 87(1) ES) Pogodbe in 93(3) Pogodbe ES (postal člen 88(3) ES) je treba razlagati tako, da pravila, ki jih sprejme javnopravna poklicna organizacija za namene financiranja oglaševalske akcije, organizirane v korist njenih članov, ki so se zanjo odločili, s sredstvi, ki jih plačajo navedeni člani in so obvezno namenjena financiranju navedene akcije, niso sestavni del ukrepa pomoči v smislu navedenih dveh določb in o njih ni treba predhodno obvestiti Komisije, če se ugotovi, da je bilo to financiranje izvedeno s sredstvi, s katerimi navedena javnopravna poklicna organizacija v nobenem trenutku ni mogla prosto razpolagati.

(Glej točko 41 in izrek.)
Keywords

Summary



Keywords

Približevanje zakonodaje – Vzajemna pomoč pri izterjavi carin – Direktiva 76/308 – Pravočasna uporaba – Uporaba za terjatve, ki so nastale pred začetkom veljavnosti direktive v državi, v kateri ima zaprošeni organ sedež

(Direktiva Sveta 76/308)

Summary

Direktivo Sveta 76/308/EGS z dne 15. marca 1976 o vzajemni pomoči pri izterjavi terjatev, ki izhajajo iz poslovanja, ki je del sistema financiranja Evropskega kmetijskega usmerjevalnega in jamstvenega sklada, ter iz prelevmanov in carin, je treba razlagati tako, da se uporablja za carinske terjatve, ki so nastale v državi članici in so predmet izvršilnega naslova, ki ga je izdala ta država pred začetkom veljavnosti Direktive v drugi državi članici, v kateri ima zaprošeni organ sedež.

Dejansko glede na to, da je namen Direktive odpraviti ovire za delovanje skupnega trga, ki obstajajo zaradi težav, povezanih s čezmejno izterjavo zadevnih terjatev, ter preprečiti goljufije, uporabljivost Direktive za terjatve, nastale med začetkom njene veljavnosti, v zaprošeni državi članici ne more biti izključena.

(Glej točki 22, 23 in izrek.)
Keywords

Summary



Keywords

Konvencija o pristojnosti in izvrševanju sodnih odločb – Pristojnost za potrošniške pogodbe – Izraz „potrošniška pogodba“ – Pogodba glede blaga, ki se bo deloma uporabljalo v poklicni ali pridobitni namen in deloma zasebno – Izključitev razen v primeru zanemarljive uporabe v poklicni ali pridobitni namen – Presoja nacionalnega sodišča – Merila

(Konvencija z dne 27. septembra 1968, členi od 13 do 15)

Summary

Pravila o pristojnosti, ki jih določa Konvencija z dne 27. septembra 1968 o pristojnosti in izvrševanju sodnih odločb v civilnih in gospodarskih zadevah, kot je bila spremenjena s Konvencijo z dne 9. oktobra 1978 o pristopu Kraljevine Danske, Irske in Združenega Kraljestva Velike Britanije in Severne Irske, s Konvencijo z dne 25. oktobra 1982 o pristopu Helenske republike, s Konvencijo z dne 26. maja 1989 o pristopu Kraljevine Španije in Portugalske in s Konvencijo z dne 29. novembra 1996 o pristopu Republike Avstrije, Republike Finske in Kraljevine Švedske, je treba razlagati na naslednji način:

– oseba, ki je sklenila pogodbo glede dobrine, ki se bo uporabljala delno v poklicni ali pridobitni namen in delno v namen, ki je zunaj njene poklicne ali pridobitne dejavnosti, se ni upravičena sklicevati na pravila o posebni pristojnosti iz členov od 13 do 15 omenjene konvencije, razen če je uporaba v poklicni ali pridobitni namen tako omejena, da je v celotnem kontekstu zadevnega dejanja zanemarljivega pomena, dejstvo, da uporaba v nepoklicni ali nepridobitni namen prevladuje, pa v tem pogledu ni pomembno;

– sodišče, pred katerim teče postopek, mora odločiti, ali je bila zadevna pogodba v delu, ki ni zanemarljiv, sklenjena zaradi zadovoljitve potreb, ki se nanašajo na poklicno ali pridobitno dejavnost zadevne osebe, ali pa, nasprotno, da je bila uporaba v poklicni ali pridobitni namen le zanemarljivega pomena;

– v ta namen mora sodišče upoštevati vse ustrezne dokaze, ki objektivno izhajajo iz sodnega spisa; po drugi strani pa mu ni treba upoštevati okoliščin ali dejstev, o katerih bi bila druga pogodbena stranka ob sklenitvi pogodbe lahko seznanjena, razen če se je oseba, ki uveljavlja lastnost potrošnika, vedla tako, da je druga pogodbena stranka upravičeno lahko dobila vtis, da ta deluje v poklicne ali pridobitne namene.

(Glej točko 54 in izrek.)